ก.ล.ต.สั่งแบนมาร์เก็ตติ้ง”บล.หยวนต้า-กิมเอ็ง”ฐานซื้อขายหุ้นกว่าพันลบ.โดยไม่ได้รับอนุญาต
ก.ล.ต.สั่งแบนมาร์เก็ตติ้ง"บล.หยวนต้า-กิมเอ็ง"ฐานซื้อขายหุ้นกว่าพันลบ.โดยไม่ได้รับอนุญาต เป็นเวลา 1 ปี 3 เดือน
19 ก.ย. 2561

สำนักงานคณะกรรมการกำกับหลักทรัพย์และตลาดหลักทรัพย์ หรือ ก.ล.ต. มีประกาศฉบับที่ 113/2561 ลงวันพุธที่ 19 กันยายน พ.ศ. 2561 มีคำสั่งพักการให้ความเห็นชอบผู้แนะนำการลงทุนด้านตลาดทุนราย นางสาวสุชาดา กางถัน เป็นเวลา 1 ปี 3 เดือนฐานไม่ปฏิบัติหน้าที่ด้วยความรับผิดชอบเยี่ยงผู้ประกอบวิชาชีพ โดยรับมอบหมายในการซื้อขายหลักทรัพย์ รวมทั้งซื้อขายหลักทรัพย์โดยลูกค้าไม่ได้สั่ง โดยขณะกระทำผิดสังกัดบริษัทหลักทรัพย์ หยวนต้า (ประเทศไทย) จำกัด และบริษัทหลักทรัพย์เมย์แบงก์ กิมเอ็ง (ประเทศไทย) จำกัด (มหาชน) หรือ MBKET
สืบเนื่องจากเมื่อช่วงเดือนมิถุนายน 2560 นางสาวสุชาดาซึ่งขณะนั้นเป็นผู้แนะนำการลงทุนอยู่ที่ บล. หยวนต้า มีพฤติกรรมสั่งซื้อและขายหุ้นในบัญชีลูกค้าก่อนแจ้งให้ลูกค้าทราบในภายหลังอีกเป็นจำนวนรวมกว่า 30 ล้านบาท
ต่อมาลูกค้าได้แจ้งนางสาวสุชาดาไม่ให้สั่งซื้อขายหุ้นแทนอีก แต่นางสาวสุชาดายังคงซื้อขายหุ้นโดยที่ลูกค้าไม่ได้สั่งเป็นจำนวนรวมกันกว่า 20 ล้านบาท ซึ่งเป็นเหตุให้ลูกค้าได้รับความเสียหายจำนวนมาก
นอกจากนี้ ลูกค้าได้ทำการร้องเรียนมายัง ก.ล.ต. ให้ทำการตรวจสอบย้อนหลังเพิ่มเติม พบว่า นางสาวสุชาดาเคยมีพฤติกรรมในลักษณะเดียวกันมาก่อน โดยในช่วงเดือนตุลาคม 2558 ถึง เมษายน 2560 นางสาวสุชาดาซึ่งขณะนั้นเป็นผู้แนะนำการลงทุนด้านตลาดทุนอยู่ที่ บล. กิมเอ็ง ได้สั่งซื้อขายหุ้นให้ลูกค้ารายเดียวกันและแจ้งให้ลูกค้าทราบในภายหลัง มีมูลค่าการซื้อและขายรวมกันสูงกว่า 1,000 ล้านบาท ซึ่งตลอดช่วงเวลาดังกล่าวลูกค้ายอมรับการทำรายการโดยไม่ทักท้วง และชำระค่าซื้อขายหุ้นในบัญชี
การกระทำของนางสาวสุชาดาข้างต้น ถือเป็นการไม่ปฏิบัติหน้าที่ด้วยความรับผิดชอบและรอบคอบเยี่ยงผู้ประกอบวิชาชีพ โดยรับมอบหมายจากผู้ลงทุนในการตัดสินใจซื้อขายหลักทรัพย์แทน และตัดสินใจซื้อขายหลักทรัพย์ในบัญชีหลักทรัพย์ของผู้ลงทุนโดยผู้ลงทุนไม่ได้สั่ง ซึ่งเป็นการไม่ปฏิบัติตามประกาศคณะกรรมการกำกับตลาดทุน
ดังนั้น ก.ล.ต. จึงสั่งพักการให้ความเห็นชอบเป็นผู้แนะนำการลงทุนด้านตลาดทุนของนางสาวสุชาดาเป็นเวลา 1 ปี 3 เดือน แต่เนื่องจากบริษัทได้สั่งพักการปฏิบัติหน้าที่ของนางสาวสุชาดาไปแล้วเป็นเวลา 1 เดือน จึงเหลือเวลาพักการให้ความเห็นชอบอีก 1 ปี 2 เดือน โดยมีผลตั้งแต่วันที่ 20 กันยายน 2561 เป็นต้นไป
ทั้งนี้ ก.ล.ต. ขอย้ำให้ผู้ลงทุนระมัดระวังและไม่ยินยอมให้ผู้แนะนำการลงทุนตัดสินใจซื้อขายแทนหรือใช้บัญชีของผู้ลงทุน เพราะอาจตกเป็นเครื่องมือในการสนับสนุนการกระทำผิด หรืออาจถูกตั้งข้อสงสัยว่ามีส่วนรู้เห็นร่วมกับผู้แนะนำการลงทุนได้ และมีโอกาสที่จะได้รับความเสียหาย ทั้งนี้ ในกรณีที่ผู้ลงทุนต้องการให้บุคคลอื่นสั่งซื้อขายแทนต้องทำหนังสือมอบอำนาจเป็นลายลักษณ์อักษรไว้ด้วย